Sudirman_(penyanyi)
1985–1992: Kejayaan berterusan dan penghujung kerjaya
Pada 15 April 1986, Sudirman menempa nama di dalam The Malaysia Book of Records setelah mengadakan konsert gergasi percumanya di Jalan Chow Kit, Kuala Lumpur. Beliau telah berjaya memikat serta memukau hampir 100 ribu warga kota untuk berpusu-pusu membanjiri jalan itu. Lagu yang dinyanyikan oleh beliau ialah "Chow Kit Road! Chow Kit Road!" dan diakhiri dengan lagu patriotik sambil memakai bendera Malaysia. Jalan Chow Kit pada era Sudirman ialah tempat untuk golongan marhaen dan menjadi simbol untuk orang-orang kebanyakan yang juga peminat beliau. Maka, konsert jalanan secara percuma adalah sebagai tanda terima kasih kepada para peminatnya yang tidak mampu menyaksikan persembahan di hotel atau dewan untuk suatu konsert. Perkara ini juga telah memberitahu kita bahawa beliau bukan seorang yang materialistik. Mohd Zaman Khan, Ketua Polis KL ketika itu, kemudiannya berkata: "Orang ramai sangat banyak sehinggakan kami berdoa di pejabat supaya keadaan terkawal". Beberapa peminat pengsan di tengah-tengah orang ramai, ada yang lemas dan dikejarkan ke hospital. Peminat dilihat bukan sahaja di jalan tetapi di atas bumbung dan pokok. Akhbar tabloid Inggeris The Star, menulis bahawa "Kuala Lumpur terhenti dan ia tiada kaitan dengan kemelesetan, tetapi dengan seorang lelaki, penghibur terkemuka Malaysia, persembahan yang menggembirakan dan malam yang paling diingati". Sudirman merupakan antara barisan penyanyi-penyanyi terkenal yang membuat persembahan di Konsert Pop, Pesta Hari Kebangsaan, di Kallang dari 7 hingga 10 Ogos 1987. Beliau yang diundang khas oleh Persatuan Rakyat (PA), menyanyikan beberapa lagu pada hari kedua konsert dengan iringan daripada pemuzik dan penyanyi latar daripada kumpulannya sendiri. Pada 19 Mac 1989, Sudirman telah dinobatkan sebagai "Penghibur Nombor 1 Asia" di Asian Popular Music Awards. Acara anugerah ini diadakan bersama-sama dengan Anugerah Festival Muzik Saleem yang berlangsung di Royal Albert Hall, London. Beliau merupakan penyanyi yang pertama dari Malaysia yang pernah memenangi anugerah tersebut. Sudirman telah mengalahkan 8 orang peserta dari negara-negara Asia termasuk Hong Kong (Leslie Cheung), Filipina (Kuh Ledesma), Singapura (Anita Sarawak), China, Taiwan, Jepun, Korea Selatan dan Thailand. Dalam pertandingan tersebut, beliau telah menyanyikan dua buah lagu Inggeris "One Thousand Million Smiles" dan "Send In The Clown" dengan menggayakan aksi lucu ala-ala Charlie Chaplin yang cukup mempesonakan serta membolehkan beliau mengalahkan wakil-wakil dari negara lain yang lebih hebat popularitinya. Lagu "One Thousand Million Smiles" dirakamkan dalam bentuk single dan dipasarkan di Eropah. Proses rakaman lagu itu dibuat di Studio Abbey Road, tempat rakaman album bagi penyanyi berpengaruh seperti The Beatles. Lagu ini dipilih sebagai lagu tema Malaysia semasa Hari Pertubuhan Bangsa-Bangsa Bersatu. Album studio terakhirnya, Asia’s No. 1 Performer dikeluarkan tidak lama kemudian. Diterbitkan bersama oleh M. Nasir, Manan Ngah, Fauzi Marzuki dan Michael Veerapen, album ini mengandungi 10 lagu termasuk sebuah lagu duet bersama Anita Sarawak bertajuk "Bercanda di Pasrian Pantai". Setahun sebelum pemergian beliau ke Rahmatullah, Sudirman sempat mengadakan konsert sempena sambutan Hari Kemerdekaan pada 9 Mac 1991 di Melaka. Konsert patriotik ini sungguh istimewa di mana selain menyampaikan lagu-lagu patriotik, Sudirman yang berkebolehan menyanyikan pelbagai bahasa mempersembahkan koreografi menarik yang turut dijayakan oleh para peminat pelbagai bangsa ketika menyampaikan lagu Kantonis yang bermaksud "I’m A Singer", dan lagu Tamil bertajuk "Puthiya Vaanam". Pada Julai 1991, Sudirman mengadakan konsert terakhirnya di Butterworth, Pulau Pinang.